Våknet opp med sint orm i sengen
- Jeg ble vekket klokken 12.30 i morges av kjæresten min som oppdaget en slange i sengen. Jeg våknet og så ingenting fordi det var mørkt, men hørte at det var et eller annet som laget lyd og skrudde på lyset, forteller Arntzen fra Torp i Fredrikstad til VG Nett. Arntzen så en halvmeter lang levende orm som beveget seg rundt i sengen hans, melder Fredriksstad Blad, som først omtalte saken. - Slangen var ikke så glad, sier Arntzen.Arntzen og hans kjæreste løp ut av rommet og lukket igjen døren etter seg. Deretter forsøkte de å ringe viltnemnda. - Vi fant ingen telefonnummer til nemnda og ble nødt til å ringe politiet. Jeg forklarte dem saken og de fant en ekspert på området. «Krypdyr» eksperten hadde med seg klyper og bøtte, fanget ormen og slapp den ut i skogen. - Jeg ble ganske skremt av hele situasjonen og har aldri opplevd noe lignende før. Rommet til Arntzen er i kjelleretasjen og området rundt, er skogsområde. - Den kom trolig inn fra vinduet som sto oppe, sier han. Hvordan vil det bli å sove i natt? - Jeg skal ikke mer sove på det rommet, ler Arntzen.
Per Anders Arntzen (18) spratt sjokkert opp av sengen da en uinvitert gjest fant veien til rommet hans.